Nyhedschef lægger sig ned: Det går simpelthen ikke

Danmarks Radio lægger sig ned i en pinagtig sag.

- Det skal ikke ske, udtaler public service-stationens nyhedschef Thomas Falbe i TV2 News-programmet Presselogen.

Sagen er den, at DR's politiske redaktion har givet Transportministeriet lov til at rette i en artikel om regeringens planer om en eventuel bilbro over Kattegat. Det viser en aktindsigt, som Radio 24/7 har frembragt.

Mest opsigtvækkende lod DR ministeriet rette det indledende ord i en artikel til DR's hjemmeside.

Stadig online

Oprindeligt stod det skrevet, at 'Planerne om at bygge en bro over kattegat bliver i den grad vakt til live.'

Men efter ministeriets anvisning, udkom DR med formuleringen 'Drømmen om at bygge en bro over kattegat bliver i den grad vakt til live.

- Det er ikke en del af vores praksis, at vi forelægger hele artikler for kilder, som så kan komme med ændringer til brødteksten. Det går simpelthen ikke. Det er vores redigeringsret, og der skal kilder holde sig på lang afstand, siger Thomas Falbe.

Artiklen, som Ole Birk Olesens mandskab havde fingrene langt nede i, kan stadig læses på dr.dk her.